Imtella' Ġunju 19, 2020 Xjentisti Taljani qalu li ilma minn impjanti tad-drenaġġ ta' żewġt ibliet kien fih traċċi tal-coronavirus minn Diċembru – ħafna qabel il-pajjiż ikkonferma l-ewwel każijiet. L-istitut nazzjonali tas-saħħa qal li l-ilma minn Milan u Turin wrew traċċi ġenetiċi tal-virus fit-18 ta' Diċembru. Bejn Ottubru u Frar ix-xjentisti eżaminaw mal-40 kampjun ta' ilma minn impjanti tad-drenaġġ fin-naħa ta' fuq tal-Italja. Il-kampjuni li ħadu minn Ottubru sa Novembru nstabu negattivi għall-Covid-19. Il-kampjuni minn Bologna bdew juru traċċi tal-virus f'Jannar. Ir-riżultati jgħinu lix-xjentisti jifhmu kif il-virus beda jinxtered fl-Italja. Dan ikompli jżid mal-evidenza minn pajjiżi oħra li l-virus seta ilu jiċċirkola ħafna aktar kmieni milli huwa maħsub. Uffiċjali Ċiniżi kkonfermaw l-ewwel każijiet ta' Covid-19 lejn l-aħħar ta' Diċembru. L-ewwel każ fl-Italja ġie rreġistrat f'nofs Frar. F'Mejju, xjentisti Franċiżi qalu li testijiet fuq kampjuni wrew li pazjent f'Pariġi li fis-27 ta' Diċembru ngħata kura għal pneumonia, fil-verità kellu l-coronavirus. Fi Spanja ntant, studju wera traċċi tal-virus f'ilma tad-drenaġġ li nġabar f'nofs Jannar f'Barcelona – mal-40 jum qabel ġie rresġistrat l-ewwel każ ta' Covid-19 fil-pajjiż.